Beatissime pater, deuota creatura vestra Jacobus, archiepiscopus Vpsalensis in regno Suetie et partibus ultra marinis, Ruthenis schismaticicis (!) uicinis constitutus, propter bella, que continuo cum eisdem scismaticis eius subditj fideles gerunt in partibus illis, a sua ecclesia longo tempore abesse sine graui incommodo fidej christiane et subditorum suorum periculo posse non confidit et ea propter retroactis temporibus a sede apostolica sepius obtinuit, ut limina apostolorum Petrj et Paulj per se ipsum uisitare personaliter non teneretur, dummodo illa per procuratorem uisitare(n)t; et cum finis temporis concessionum huiusmodi jam instare noscatur, supplicat s. v. prefatus archiepiscopus, quatenus sibi, ut quamdiu prefate ecclesie prefuerit, dummodo limina predicta singulis quinquennijs per suum legitimum procuratorem semel uisitet, ad illa aliter per se ipsum uisitanda minime teneatur nec ad id inuite valeat cohartarj, iuramento de illis uisitandis per eum in sua promotione ad ecclesiam predictam prestito, a que (= quo) quoad hoc absoluere placeat, ac constitutionibus et ordinationibus apostolicis ceterisque contrarijs nequaquam obstantibus, concedere dignemini de gracia speciali cum non obstantibus et clausulis oportunis et consuetis. Fiat ut petitur. J. Et quamdiu prefuerit. Et singulis quinquennijs. Et per breue s. v. Fiat J. Datum Rome apud sanctum Petrum quarto jdus decembris anno primo.